Varsányi Anna

**LIVE CAM**

egyfelvonásos

*MIKLÓS ATYA (*pap, 50 körül)

LACI (televíziós főszerkesztő a katolikus televízióban, 40 körül)

KEVIN (webcam fiú, 20 körül)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*A szereplők kizárólag web-kamerán keresztül érintkeznek egymással. Miklós atya vagy az üres templomból vagy otthonról jelentkezik be, Laci a stúdióból, Kevin pedig a hálószobájából.*

*A templomok bezártak, a miséket csak képernyőn keresztül követhetik a hívők.*

1. *jelenet*

Miklós *(online misét celebrál)* Nagyon fontos, hogy a jóisten segítségét kérjük ebben az embert próbáló időben, mert mindenestül az ő kezében vagyunk. Kérjük az ő irgalmát, az ő segítségét, a bűneinknek a bocsánatát.

Könyörögjünk! Istenünk! Járja át testünket és lelkünket szent lelked ereje! Add, hogy amiből most részt kaptunk, azt a mennyben a maga teljességében birtokoljuk a mi Urunk, Jézus Krisztus által.

Fogadjuk a jóisten áldását a képernyő előtt is felállva. A jóisten, aki mindenütt jelen van és mindenkihez közelebb, mint ő saját magához, áldjon meg benneteket. Az Úr legyen veletek! Áldjon meg a Mindenható Atya, a Fiú és a Szentlélek. A szentmise véget ért. Mondjunk áldást az Úrnak. (*Közvetítés vége.)*

Lacikám, milyen volt?

Laci Remek volt. Remek, csak, tudod…

Miklós Igen?

Laci Lehet, hogy bennem van a hiba, de nem nagyon tudtam követni az eszmefuttatásodat a vírusról. Hogy sokan faképnél hagyták most istent, mert azt hiszik, hogy móresre akarja tanítani az emberiséget, pedig rajta kívül nemigen fordulhat máshoz az ember, mert a körzeti orvosok nem állnak a helyzet magaslatán tekintve, hogy nem lehet őket elérni. Persze lehet, hogy nem ezt mondtad…

Miklós De, de. Ezt mondtam.

Laci Tulajdonképpen nagyon érdekes volt, hogy összevetetted körzeti orvosok hatáskörét a jóistenével. De lehet, hogy bizonyos nézőket ez összezavar és hívogatni fogják a közönségszolgálatot, hogy az ő körzeti orvosukat sem lehet elérni, mások meg, hogy az övéket igenis el lehet… Természetesen ez a te szakterületed, úgyhogy elképzelhető, hogy találó volt a hasonlat.

Miklós Elmagyarázom. A körzeti orvosokat, mint tudjuk, most nem lehet felkeresni. Nem tudnak megvizsgálni bennünket, mert nem fogadnak betegeket, ami érthető, hisz félnek a vírustól. A hivatalos verzió szerint telefonon ugyan értekezhetünk velük, de gyakran többször kell próbálkoznunk, míg telefonvégre kapjuk őket. Ezzel szemben a jóistenhez most is ugyanúgy fordulhatunk, mint eddig, az ő elérhetőségén mit sem változtat egy világjárvány, ő nem fél és nem osztja be rosszul az idejét. Ő ugyanolyan önzetlenül hallgat meg bennünket, mint békeidőben. Úgy is mondhatnám, hogy Isten minden hívásra válaszol, csak meg kell hallanunk, amit mond.

Laci Értem.

Miklós Igen, azt hiszem ez nagyon fontos. A következő misén ki is fejtem bővebben. Erről ugyanis nem lehet eleget beszélni.

Laci Legközelebb viszont jó lenne felkarolni esetleg azokat is, akiknek ilyenkor meginog a hite. Béla atya egyébként szerdán misézik, felvetem majd neki is. Persze még nem tudom, hogy technikailag meg tudja-e oldani.

Miklós Ha nem tudja, akkor kapcsoljatok nyugodtan megint engem.

Laci Mondjuk, ha te misézel, utána mindig megállás nélkül csörögnek a telefonok. Kíváncsi vagyok, hogy Béla atya képes lesz-e annyi rajongót gyűjteni, mint te. Tudod, ő szegény Veszprémben végzett.

Miklós De hát én is! Emlékszem is a Bélára, fölöttem járt két évvel.

Laci Nem is tudtam.

Miklós Egyébként nagyon jól mondtad, Lacikám, hogy karoljuk fel a hitevesztetteket. Ebben a szorult helyzetben az a legfontosabb, hogy összetartsuk az embereket. Nem széledhetnek szanaszét, mint a birkák. Mert ugye meg vagyon írva: „megverem a pásztort és szétszélednek a juhok.”

Laci Szerinted szétszélednek?

Miklós Én azt meg nem mondom pontosan. Itt vagyok bezárkózva egész nap, nem igazán tudom, ki mit csinál.

Laci Mindenki azt érzi, hogy kicsúszott a lába alól a talaj. Hívők és hitetlenek egyaránt. Nekünk arra kell most törekednünk, hogy isten szerető tekintetén keresztül lássuk embertársainkat.

Miklós *(tréfálkozva)* Úgy prédikálsz, mint egy bíboros, pedig csak egy közönséges televíziós főszerkesztő vagy.

Laci Így van, de a löweni egyetemen szereztem teológiai diplomát.

Miklós Hogyne, természetesen ezzel tisztában vagyok, és igen dicséretes, hogy ilyen magasan kvalifikált vezetője van a televíziónak. Figyelj csak, hogy tetszett a hajam?

Laci Príma volt. Mint mindig.

Miklós Képzeld, saját magamnak nyírtam le. A Marika bejelentkezett ugyan, de én be nem engedek senkit. Nem jöhet se takarítani, se hajat vágni, se masszírozni. Hála istennek akkora készleteket halmozott fel nekem az alapvető tisztálkodási termékekből, hogy felőlem jöhetne akár egy harmadik világháború, akkor sem fogynék ki semmiből. Van arcszeszem, balzsamom, hajfixálóm, hidratáló krémem, szemránckrémem... Erről jut eszembe – az alapozót is magamnak raktam fel. Ugye nem volt túl sok?

Laci Abszolút nem. Egy-két tónussal talán sötétebb volt, mint a bőröd, mondjuk, mintha Floridában nyaraltál volna, de egészséges napbarnított színt kölcsönzött az arcodnak. Egyébként a világítás nem volt az igazi, úgyhogy nem fog feltűnni senkinek.

Miklós Nem volt az igazi? Miért nem szóltál?

Laci Mindennap felajánlom, hogy kiküldök egy technikust, de nem engedsz be senkit.

Miklós Persze, hogy nem. Vigyáznom kell magamra. A legutolsó temetésen például annyian fogtak velem kezet, hogy attól féltem, lekopik a bőröm. Alig győztem utána körömvirágkrémmel rendbe hozni. Te sem kívánhatod, hogy a végén még én kerüljek koporsóba.

Laci Isten őrizz!

Miklós Egyébként én mindig visszanézem magamat, és meg vagyok elégedve a látvánnyal. Akarom mondani az eredménnyel.

Laci Ennek, látod, nagyon örülök. Figyelj, a mai szerkesztőségi értekezleten felmerült egy ötlet. Abból indultunk ki, hogy a Magyar Püspöki Konferencia *(keresgél a papírjai között)*… – mindjárt mondom… – március 17-i közleménye szerint a gyóntatószékben történő gyónás most egyáltalán nem ajánlott.

Miklós Pillanatnyilag nem, de a liturgikus mellékletben egyértelműen olvasható, hogy az egyéni gyónás a rendelkezések visszavonása után pótolandó. Egyébként a Szentatya kihirdette, hogy aki elkapta a vírust vagy beteget ápol, az azonnali teljes bűnbocsánatot nyer, ha megnéz a tévében egy misét, vagy elmond egy rózsafűzért. A minimum az az egy Miatyánk, egy üdvözlégy és egy hiszekegy. A szentatya, mint tudjuk, a kelleténél liberálisabb beállítottságú. Szerény véleményem szerint ez a penzum megengedhetetlenül kevés.

Laci A szentatya ezzel főleg azokon próbál segíteni, akik már kórházba kerültek, és legyengült a szervezetük. Mindenesetre szerintem az embereknek igényük lenne arra, hogy elbeszélgessenek egy pappal. Ezért arra gondoltunk, hogy indítunk egy új műsort. Ha vállalod, akkor egy betelefonálós műsorban kellene tanácsokat osztogatnod a híveknek.

Miklós Kizárólag itthonról vagyok hajlandó vállalni.

Laci Ez csak természetes. Az is lenne a címe, hogy Katolikus gondolatok a fotelból. Vagy valami ilyesmi. Minden mehetne úgy, ahogy a mise. A betelefonáló nézőket összekapcsolnánk veled, neked meg csak válaszolgatnod kell. Megnyugtatod őket, hogy a jóisten vigyáz rájuk, minden az ő rendelése szerint történik és nem lesz semmi baj.

Miklós Honnan tudhatnám, hogy nem lesz semmi baj? Ehhez rezzenéstelen arccal kellene hazudni.

Laci Menni fog az. Meríts erőt a hitből és saját magadból. Tudod jól, hogy irigykedve nézem, milyen magabiztosan szerepelsz mindig a kamera előtt. Számíthatok rád?

Miklós Még átgondolom.

Laci Hamarosan jelentkezem.

Miklós Dicsértessék a Jézus Krisztus.

Laci Mindörökké, Ámen.

*Bontják a kapcsolatot.*

1. *jelenet*

*Webcam sex csatorna:*

*Miklós látja és hallja Kevint, Kevin viszont nem látja Miklóst, csak hallja.*

Miklós Én vagyok az, Sebestyén.

Kevin Helló, Sebi.

Miklós Már mondtam, hogy ne sebizz.

Kevin Elfárad a nyelvem, mire végigmondom, hogy Sebestyén. Pedig a nyelvemet ennél hasznosabban is le tudom foglalni, igaz?

Miklós Tedd el a farkadat!

Kevin Azt mondtad, imádod nézni.

Miklós Na igen, de most másra van szükségem.

Kevin Halljam, mit akarsz?

Miklós Beszélgetni.

Kevin Amióta kitört ez a kurva járvány, háromszor is felhúzattad velem a gatyámat. Neked orvosra van szükséged, nem rám.

Miklós Rád van szükségem, fiam.

Kevin Fiam, mi az, hogy fiam? Nehogy azt hidd, hogy bevettem azt a dumát, hogy vízvezeték-szerelő vagy.

Miklós Mert hang alapján meg tudod állapítani, ugye?

Kevin Szakmunkásképzőbe jártam.

Miklós Te is vízvezeték-szerelő vagy?

Kevin Nem, én burkolónak tanultam, de fél év után kibuktam. Meg hát ez a web-kamerás meló sokkal jobban fizet. Szóval belekezdeni is kár volt.

Miklós És édesanyádnak nem volt ellenvetése?

Kevin Ne szórakozz, ő dobta be az ötletet. Neki már volt tapasztalata. Fiatal korában kurva volt, aztán meg mikor megszülettek gyerekei, belevágott a sexchatbe.

Miklós Vannak testvéreid?

Kevin Igen. Négy fiú és két lány. A hétből egyet szeret is, csak az nem én vagyok.

Miklós Édesanyádnak szép nagy családja van.

Kevin Na nehogy már anyám legyen a téma.

Miklós Én pedig szívesen hallgatlak.

Kevin Figyelj, én nem tudom, mi a fasz van, de ez a csatorna itt arra lett kitalálva, hogy nézzél és elélvezzél, nem arra hogy faszságokról lökjük a dumát.

Miklós Nagyon jól tudom, hisz hónapok óta állandó kuncsaftod vagyok...

Kevin Ez igaz. És általában kurva jól bírod a tempót.

Miklós …de ez a jelenlegi helyzet rettenetesen megviseli az idegrendszeremet. Bele sem merek gondolni, mi lehet ennek az egésznek a végkimenetele.

Kevin Na ezt mondom. Így nem beszél egy szerelő. Fogadjunk, hogy tanár vagy. Vagy várjál csak, tudom már! Politikus.

Miklós Nem vagyok politikus.

Kevin Fölfogtam. Nem mered bevallani. Szégyelled, mi?

Miklós Sok mindent szégyellek, de a hivatásomat, azt nem.

Kevin Mondjuk nekem tök mindegy. Csak hülye egy helyzet, hogy itt ülök talpig felöltözve, te meg nézed, hogy mozog a szám és nincs is benne semmi.

Miklós Vannak helyzetek, amikor az embernek barátra van szüksége... És nem vagy talpig felöltözve, mert csak egy aranyszínű alsógatya van rajtad.

Kevin Na legalább ezt észrevetted. Dögös, mi? Kínából rendeltem. Kicsit lassan jött meg a csomag – tudod, a járvány meg minden.

Miklós Hogy lehetsz ennyire felelőtlen? Kínából csomagot rendelni! Honnan tudod, hogy nem fertőzött-e? Belegondolni is szörnyű. Fertőtlenítetted?

Kevin A gatyát? Nem. Majd kimosom, ha már szaga van.

Miklós Nem követed a híreket? Fokozottan kell ügyelnünk a higiéniára.

Kevin Bazmeg, te az ÁNTSZ-től vagy? Anyámnak is velük gyűlt meg a baja mindig. Meg a gyámhatósággal. Ja, meg a rendőrséggel.

Miklós Jó veled beszélgetni. Izgalmas. Más, mint a… munkahelyemen. Bár ott is sok érdekes dolgot hall az ember.

Kevin Akkor nem az ÁNTSZ-től vagy.

Miklós Nem. De ne barkochbázzunk!

Kevin Hanem csak lazán csevegjünk, mi?

Miklós Pontosan.

Kevin Mekkora barom duma ez már. Senki nem dob ki az ablakon egy valag lóvét azért, hogy egy webcam oldalon pofázzon.

Miklós Engem te ismersz a legjobban.

Kevin Jézusom, te beteg vagy. Semmit nem tudok rólad azon kívül, hogy milyen gyakran látogatsz meg, mire indulsz be, és mennyi idő alatt mész el. Hogy a faszba ismernélek?

Miklós Csúnyán beszélsz.

Kevin Máskor bejön, nem?

Miklós Jó, de mondtam, hogy ma csak baráti beszélgetésre vágyom.

Kevin Akiknek ilyen lelki bajuk van, azok orvoshoz járnak, nem? Ott kibeszélhetik magukat. Vagy templomba… Ja – az ráadásul ingyen van.

Miklós A templomok zárva vannak, az orvosok pedig leterheltek.

Kevin Szívás. Mondjuk, nekem mindegy. A te hitelkártyád bánja.

Miklós Ne munkának fogd föl! Gondold azt, hogy haverok vagyunk, és a kocsmában dumálunk.

Kevin Hát a kocsmában, mondjuk, szoktam látni, kivel dumálok.

Miklós Szeretnéd látni az arcom?

Kevin Ja, nem.

Miklós (*rosszul esik neki)* Elszomorít, hogy ennyire közömbös vagy. De úgysem fedhetném föl magamat.

Kevin Nem kell parázni, nem te vagy az egyetlen fejes kuncsaftom.

Miklós Hányan vannak?

Kevin Ilyen kérdésekre nem válaszolhatok. Ez bizalmas infó. Védenünk kell magunkat is és a kuncsaftokat is.

Miklós Magadról mégis elmondtál egypár dolgot.

Kevin Aha. Csak semmi nem volt igaz.

Miklós Hazudtál? Nem is tanultál burkolónak?

Kevin De. De annyira hülye nem vagyok, hogy kiadjam a családomat. Figyelj, te mindig a fiatal fiúkra buktál?

Miklós Igen. *(Csönd.)*

Kevin Ott vagy még?

Miklós Igen, de nehéz erről beszélni.

Kevin Mert nős vagy? Szerintem ez tök normális. Egy csomó meleg faszinak van felesége. Elvesznek valami bigét, mert az jó alibi, főleg ha még kölykeik is születnek. Könnyebb előre jutni az életben. Felvehetik a CSOK-ot meg ilyesmi.

Miklós Őszintén szólva én a járvány miatt szorongok.

Kevin Hogy nem lehet utazni? Mert különben minden megy online. A munka, a szex, a szerencsejáték. Kaja meg pia meg van az üzletekben.

Miklós Ez igaz. De neked nincs halálfélelmed?

Kevin Nincs.

Miklós Én rettegek a haláltól. Amióta kitört a járvány, minden tagomat átjárja a rettegés.

Kevin Hát a hangod alapján rendesen benne vagy a korban. De ha nem ugrálsz sehova, megúszhatod.

Miklós Ki sem mozdulok. Tudom, hogy sokaknak van még rám szüksége. Ha hiszed, ha nem, nagyon fontos ember vagyok. Több száz, de a jelen helyzetben talán több ezer embernek nyújtok segítséget.

Kevin A kurva életbe. Nem gondoltam volna, hogy orvos vagy. Ennyit rinyálni orvos létedre…

Miklós Nem mondtam, hogy orvos vagyok.

Kevin Van egy orvos haverom, na, az kurva jó sztorikat tud. Szakadunk a röhögéstől mindig. A sürgősségin dolgozik. Mesélte, hogy egyszer egy faszi iszonyú alhasi fájdalmakkal ment be, de még mielőtt megvizsgálhatták volna, kikakált egy hamutartót.

Miklós Undorító.

Kevin Szerintem, kurva jó.

Miklós Tudod, mit szeretek benned?

Kevin Ja. A farkamat.

Miklós Többek között. De én most a hangodra gondoltam. Olyan bársonyosan rekedt.

Kevin Volt vele munka.

Miklós Igen?

Kevin Ja. Nyolcéves korom óta dohányzok. Anyám mindig kiröhögött. Azt mondta, hogy kisgyerek létemre olyan a hangom, mint egy párosodó rozmárnak.

Miklós És nem jutott eszébe, hogy eltiltson a dohányzástól?

Kevin Az nem.

Miklós Vagy megint csak egy fiktív anyáról beszélünk?

Kevin Ha a fiktív azt jelenti, hogy drogos, akkor igen. De különben tök jó anya volt. Ha sírtam, mindig adott egy darab klotyópapírt, hogy töröljem meg a szememet.

Miklós *(szipog*) Megrendítő, ahogy beszélsz. Az egész emberiséget sajnáltam most meg a történeteden keresztül. Látod? Eleredtek a könnyeim.

Kevin Én nem látom, bazmeg.

Miklós El is búcsúzom. Innom kell valamit.

Kevin Na csá.

1. *jelenet*

Miklós *(élő adásban)* Azt hiszem mindnyájunknak, az összes betelefonáló hívőnek és a katolikus televízió valamennyi nézőjének mondhatom, hogy térjünk Istenhez, térjünk meg a bűneinkből, menjünk Jézushoz, aki az élő vizek forrása. Ő azt mondja, hogy jöjjetek hozzám, akik fáradtak vagytok és terheket hordoztok, és én felüdítelek titeket. De csak akkor tud Isten minket felüdíteni, ha tényleg hozzá megyünk, az egy igaz forráshoz és nem egy másikhoz. Ha többet imádkozunk, ha jobban támaszkodunk az ő akaratára, ha jobban átadjuk a szívünket neki. Ámen. (*Közvetítés vége.)*

Lacikám, ez rettenetes volt. Nem vállalom többször. Kérjétek meg a Bélát vagy bárki mást. Lesújtóan rossz alakítást nyújtottam.

Laci Ne magadat hibáztasd, hanem bennünket. Egyszerűen nem ért el hozzád a hang.

Miklós De én csináltam magamból hülyét. Összevissza beszéltem. Halvány fogalmam sem volt, hogy a tévénézők hallják-e a kérdéseket, mert én ugye csak az első kettőt hallottam. Aztán hallóztam egy darabig, de hiába.

Laci Fantasztikus voltál, remekül áthidaltad. Égtek a vonalak. A nézők imádták a műsort. Többen imádkoztak, hogy minél hamarabb megoldódjon a technikai probléma, és szinte mindenkit megindított, ahogy az izzadságtól az alapozó végigfolyt az arcodon és befolyt a gallérod alá.

Miklós Ez volt pályafutásom mélypontja.

Laci Egy kedves nézőnk azt tanácsolta, hogy ha máskor is elmegy a hang, tartsunk katolikus szépségversenyt. Adjuk be azoknak a papoknak a fényképét, akik már megfordultak a stúdióban, vagy akiket megszólaltattuk valamelyik műsorunkban, a nézők pedig szavaznak majd, hogy ki a legvonzóbb.

Miklós Tudom, hogy azért mondod, hogy jobb kedvre deríts, de én már nem vehetem fel a versenyt a fiatalabb kollégákkal, és ez mélységesen elszomorít. Pedig világ életemben gondosan ügyeltem az alakomra, a testmozgásra, a helyes táplálkozásra és a bőrápolásra is. Marika a megmondhatója, milyen alaposan leellenőriztem, hogy mennyi kalóriát viszek be naponta a szervezetembe, elvégre Jézus Krisztust is csinos, izmos testtel áldotta meg az Úr – akárcsak engem. Egy ilyen ajándékot az ember ugyanolyan figyelemmel gondoz, mint a szellemét vagy a lelkét.

Laci Úgy beszélsz, mint egy görög filozófus.

Miklós Ifjúkoromban nagy élvezettel tanulmányoztam a görögöket és sokat magamévá is tettem a tanításaik közül.

Laci Kevés hozzád hasonló polihisztort ismerek.

Miklós Azért te sem panaszkodhatsz.

Laci A kollégák tulajdonképpen már meg is találták a megoldást. Téged semmiképpen nem szeretnénk elveszíteni, jelenleg te vagy a tévé legnépszerűbb arca. Úgy tervezzük, hogy a közönségszolgálaton fogadjuk a kérdéseket, amiket azonnal továbbküldünk neked sms-ben. Nem kapcsolunk senkit sehova, egyszerűen felolvasod a nézők kérdéseit és válaszolsz rájuk.

Miklós Ez végül is egész jól hangzik. Esetleg nem kaphatnék egy nap felkészülési időt?

Laci Azt sajnos nem. A néző azonnal akarja hallani a választ.

Miklós Igazad van. Akkor holnap.

Laci Dicsértessék a Jézus Krisztus!

Miklós Mindörökké Ámen.

1. *jelenet*

*Webcam sex csatorna*

Kevin Na ugye, hogy jobb volt, mint a pofázás?

Miklós (*még mindig nehezen veszi a levegőt*) El kell ismerni nagy ötlet volt, hogy maszkban csináljuk.

Kevin Ja. Mintha egészségügyi dolgozók lennénk. Ha akarod, legközelebb is mehet így.

Miklós Alig várom.

Kevin Bírom, hogy ma nem vagy lelki beteg.

Miklós De az vagyok. Munkahelyi balesetem volt.

Kevin Bazmeg, ha nem tudom, hol dolgozol, kurvára nem tudom elképzelni, milyen lehetett. Mert ha vízvezeték-szerelő vagy, akkor pofán csaphatott a szennyvíz, ha egy kibaszott pedofil pap vagy akkor kiherélhettek, ha benzinkutas vagy, akkor felrobbanhatott a benzinkút – jó, akkor most nem lennél itt –, ha tanár vagy akkor kurvára nem történhetett semmi, mert bezártak az iskolák... Hát, most hirtelen ezek jutottak eszembe.

Miklós Élénk a fantáziád.

Kevin Ja, de azt eddig is tudtad.

Miklós Egy technikai malőr miatt kudarcot vallottam a munkahelyemen. Csődöt mondtam szellemileg is, testileg is.

Kevin Szard már le. Elmúlt. És itt az előbb rohadtul nem mondtál csődöt testileg. Amúgy meg mi a faszt izgatod magad a munkán? Más azon parázna, hogy a felesége rányitja az ajtót. Tök hülye időpontokban hívsz. A nős fasziknak fix időpontjuk szokott lenni. Nem is vagy nős, mi?

Miklós Nem.

Kevin Akkor kölköd sincs.

Miklós Nincs.

Kevin Pedig már a melegeknek is megengedik, hogy örökbe fogadjanak.

Miklós Itthon?

Kevin Itthon, asziszem, nem olyan egyszerű. De ha kiköltözöl külföldre… – ja, mondjuk, most nem lehet. De ha vége a járványnak, és nem haltál meg, akkor mehetsz.

Miklós Én nem megyek külföldre. Magyar vagyok, itt vannak a gyökereim.

Kevin Te is ilyen nomád vagy? Vagy mi is ezeknek a neve? Hagyományőrző vagy ősmagyar? Ezeket keverem.

Miklós Nem, ezek közül egyik sem vagyok.

Kevin Akkor mi van? Nem beszélsz nyelveket?

Miklós De, olaszul folyékonyan beszélek.

Kevin Hát az olasz terület pillanatnyilag elég gáz. De ha én beszélnék nyelveket, már rég nem itt lennék.

Miklós Én örülök, hogy itt vagy.

Kevin Azért azt fogod, hogy online térben tök mindegy, hogy hol igazából hol vagy?

Miklós Ez igaz. Én mégis úgy érzem, hogy mi ketten összetartozunk.

Kevin Bazmeg, ez már megint milyen beteg szöveg? Én egy szolgáltatást nyújtok. Olyan, mint amikor a porszívódat elviszed a szervizbe megjavíttatni.

Miklós Azt nem én csinálom, hanem a Marika.

Kevin Na, csak van ott nő…

Miklós Á! Marika csak a házvezetőnőm.

Kevin Te valami nemes vagy? Gróf vagy mi?

Miklós Nem. Marika a házzal együtt jár.

Kevin Most már kurva kíváncsi vagyok, hogy milyen albérlet az, ahol az albérlőnek házvezetőnőt is adnak. És Marika más jellegű szolgáltatásokra is kapható vagy csak a porszívózásra?

Miklós Marika hetvenkét éves és rokkantnyugdíjas. De akkor sem érdekelne, ha huszonöt éves lenne és szinkronúszna.

Kevin Oké, vettem az adást.

Miklós Én azzal szeretem áltatni magam, hogy az élet minden területén következetes vagyok.

Kevin Például?

Miklós Húsz éve használom a Dior Sauvage illatát, hidratáló krémek közül az Estée Laudert. Hasított bőr Salamander félcipőt hordok, amióta az eszemet tudom. Nem iszom csak francia borokat – elvétve pezsgőt –, és semmi más húst nem fogyasztok, csak szárnyast. Olajbogyóból csak toszkánt, kaviárból csak oroszt.

Kevin Webcam boyból meg csak magyart.

Miklós Így valahogy.

Kevin Hát ezek szerint jól ki vagy tömve… na, nem mintha rám tartozna.

Miklós Nem vagyok gazdag, tudok spórolni, így jut arra is, amit mások esetleg luxuscikknek értelmeznek.

Kevin Ezeket nem lehet máshogy értelmezni. Ezek luxuscikkek.

Miklós Ha hajlandó lennél velem találkozni, szívesen megajándékoználak néhánnyal.

Kevin Egyrészt nem vagyok prostituált. Másrészt a szerződésünk szigorúan tiltja az ilyesmit. És nem akarom elveszíteni a munkámat.

Miklós Soha nem találkoztál még senkivel a klienseid közül?

Kevin Nem. De szerintem ejtsük ezt a témát.

Miklós Ahogy akarod. Én mindenesetre hálás vagyok neked. Ha veled vagyok, csökken a szorongásom.

Kevin A múltkor nem azt mondtad, hogy rettegsz? Vagy az ugyanaz?

Miklós Szerinted milyen lehet a pokol?

Kevin A börtönnél biztos nem rosszabb.

Miklós Te ültél?

Kevin Én még nem. De nagy a család.

Miklós Akarsz róla beszélni?

Kevin Szerinted?

Miklós Nem.

Kevin Eltaláltad.

Miklós Kár.

Kevin Na csá.

1. *jelenet*

Miklós *(élő adásban, maszkban, a kérdéseket a mobiljáról olvassa fel)* Köszöntök mindenkit a televízió képernyője előtt. Dicsértessék a Jézus Krisztus. Mindörökké Ámen. „Hittel élni többlet, egész életünket átjáró fény és erő” – ezzel a szép gondolattal indítom a Katolikus Televízió új műsorát, melynek címe Katolikus gondolatok a fotelből. Azért hoztuk létre a műsort, hogy útmutatást és segítséget nyújtsunk a rászorulóknak eme vészterhes időkben. De már itt is van első kedves testvérünk kérdése. „Anyósomat néhány héttel ezelőtt magunkhoz kellett vennünk, mert párszor elkóborolt otthonról, közben meg elfelejtette, hogy hol lakik. Most meg naphosszat a gyerekeimet szekálja, hogy lusták és csúnyán beszélnek, a férjemet meg, hogy iszik. Közben ő az, aki egész nap hálóingben grasszál, lopja a pálinkát, és káromkodni tanítja a papagájt” – panaszolja Etelka. Kedves Etelka, imádkozom a családja egészségéért és lelki nyugalmáért, mindenekelőtt azonban azt tanácsolom, hogy a papagáj helyett szerezzenek be egy negatív teszttel rendelkező macskát vagy aranyhalat, azt nem tudja a kedves mama megtanítani beszélni. A pálinkakészletektől tanácsos lenne megszabadulni, a hálóing helyett pedig adjon neki kölcsön egy praktikus mackó alsót, melyet egyaránt viselhetünk nappal és éjszaka.

Jolán a következő kéréssel fordul hozzánk: „Az atyának olyan bizalomgerjesztő képe van – nagyon kedves, köszönöm, bár most ez a maszktól sajnos nem érvényesül –, hogy a Rezső is meg én is azt szeretnénk, hogy a kicsit az atya keresztelje meg, utána nagy mulatság lesz, oda is meghíjuk.” Kedves Jolán, lehet, hogy elkerülte a figyelmét, de épp egy világjárvány tombol a földön, és Európa-szerte korlátozó intézkedéseket vezettek be. A templomokat bezárták, a rendezvényeket betiltották, a lakosságot pedig felszólították, hogy maradjon otthon. Úgy vélem, ebben a helyzetben semmiképpen nem jó ötlet sem a keresztelő, sem a mulatság. Imádkozom a kicsiért, és kérem, halasszák el a családi ünnepet.

Lássuk a következő kérdést. Ó, most látom, hogy ez csak egy megjegyzés. „Nagyon jól teszi az atya, hogy maszkot hord a műsorban ezzel is példát mutatva a magyar állampolgároknak.” – üzeni Cecília testvérünk. Köszönjük, kedves Cecília, igazán nagyon figyelmes.

Nagy örömömre szolgál, hogy a fiatal katolikusok is bizalommal fordulnak hozzám. Akik ismernek, tudják, hogy nagyon szeretek fiatalokkal foglalkozni. A tizenhárom éves Norbi azt kérdezi, hogy „Isten személynév vagy foglalkozás név? Mert az ókorban többeknek volt ez a foglalkozása, például Zeusznak meg Marsnak is. Meg még egy csomó mindenkinek, akinek most nem jut eszembe a neve.” Nagyon jó kérdés. Örülök, hogy a magyar oktatási rendszer gondolkodni tanítja fiatal testvéreinket. Mondhatjuk, hogy istennek lenni az ókorban valóban foglalkozás volt, tudniillik a császár is az volt. A mi istenünknek azonban Isten nem a neve. Amikor eljött az idők teljessége, és Szűz Máriától kisgyermekként megszületett, a Jézus nevet adták neki. Tehát leszögezhetjük, hogy Isten semmiképpen nem személynév.

Úgy látom, érkezett egy intim jellegű kérdés is. Piroska hat hónappal ezelőtt ment férjhez. „Gyönyörű templomi esküvőnk volt, nem tudom, Miklós atya emlékszik-e, de Miklós atya adott minket össze.” Természetesen. Hogyne emlékeznék egy ilyen szép párra? „A férjem, a Csaba fodrász, én műkörmös vagyok. A férjem szabadidejében kizárólag lakberendezéssel és bőrápolással foglalkozik. Nem gondolja-e az atya, hogy meleg. Mármint a Csaba. Teherbe se igen estem. Mondjuk, külön ágyban alszunk.” Kedves Piroska, imádkozz Istenhez, hogy oszlassa el a hitvesed iránti kételyeket a szívedben, hisz ő téged választott és neked fogadott örök hűséget – bármilyen is legyen az irányultsága. Testvéreim a képernyők előtt, imádkozzunk együtt, hogy Piroska mihamarabb áldott állapotba kerüljön. Mennyei Atyánk, kérjük, szálljon le áldásod Piroskára, vedd el tőle a gyermektelenség szomorúságát. Ámen.

És ismét egy tanulótól érkezett a következő kérdés. Lássuk, mire kíváncsi Bence. „A dédnagyapám temetésén hallottam, hogy a szeplőtelen fogantatás december 8-án volt. De akkor hogy lehet, hogy Jézus 24-én született. Az még koraszülöttnek is nagyon kicsi, nem?” Sajnálatos módon Bence nem figyelt a hittanórán, a szeplőtelen fogantatás ugyanis Mária fogantatása, nem Jézusé. Az Úr akarata szerint Mária úgy fogant meg Anna méhében, hogy ne öröklődjön át az ősszülők bűne, a rosszra való hajlam, az engedetlenség.

Irénke testvérünk arra kíváncsi, hogy nyugdíjasként valóban kötelező-e mindennap 9-től 12-ig a boltban tartózkodnia. Irénke ezt rettentő kimerítőnek tartja tekintve, hogy hetvenhat éves és – ahogy ő maga fogalmaz – „nem is tudok annyit megenni, mint amit naponta három óra alatt összevásárolok.” Nagyon jó, hogy élő műsorban tudjuk tisztázni ezt a kérdést. Bizonyára nem Irénke az egyetlen, akinek fejtörést okoz a rendelet. A válasz roppant egyszerű. Nem kell napi három órát a boltban tölteni. 9 és 12 között a nyugdíjasok bármikor beugorhatnak bevásárolni, ha nincs, aki ezt megtegye helyettük. És csak azokon a napokon kell boltba menniük, amikor kiürült a hűtő. Kedves testvéreim, imádkozzunk együtt a katolikus magyar nyugdíjasokért!

Kedves nézőink, kedves testvéreim, ennyi fért a mai műsorba. Holnap is várom a kérdéseket. Dicsértessék a Jézus Krisztus. Mindörökké, Ámen. (*Közvetítés vége.)*

Lacikám, milyen volt?

Laci Mindig káprázatos teljesítményt nyújtasz, de áruld már el, hogy jutott eszedbe maszkot viselni. Nem emlékszem, hogy egyeztettünk volna erről.

Miklós Egy közeli ismerősöm adta az ötletet.

Laci Egy egészségügyi dolgozó?

Miklós Úgy is lehet mondani.

Laci A képernyőt egy nagy libafos színű folt töltötte be, ahelyett hogy az arcodat láttuk volna.

Miklós Tudom, hogy így kevésbé érvényesült a klasszikus metszésű arcom és a kisfiús mosolyom, de ebben a helyzetben úgy gondoltam, hogy üzenete van a maszknak. És valahogy felvillanyoz a viselése.

Laci Oké, de ha legközelebb is üzennél vele, akkor azt tanácsolom, hogy rögtön a műsor elején mutasd be, hogy viseljük helyesen, hívd fel a nézők figyelmét a fontosságára, aztán vedd le, hogy lássuk az arcod. Egyetértesz?

Miklós (*meggyőződés nélkül*) Ahogy gondolod, Lacikám.

Laci Mi a baj?

Miklós Őszintén szólva, szorongok.

Laci Pedig nem vagy kitéve fertőzésveszélynek. Egyedül ülsz a kamera előtt.

Miklós *(elgondolkodva)* Tudom. De a maszk biztonságérzetet adott. Meg… azt hiszem, szép emlékeket is felidézett.

Laci Szép emlékeket?

Miklós *(elgondolkodva)* Nem is tudom…

Laci Jól vagy, Miklós?

Miklós Persze.

Laci Ugye, nem vagy beteg?

Miklós Nem. Semmi bajom. Mostanában sokat töprengek.

Laci Miről?

Miklós Az életről.

Laci Ez elég tág.

Miklós Meg a halálról.

Laci Ez is.

Miklós Te gondolkodtál már azon, hogy léteznek-e nemzeti mennyországok? Hogy például a magyarok csak magyarokkal vannak-e együtt, az angolok meg csak angolokkal?

Laci Az az igazság, hogy ilyesmi fel sem merült bennem.

Miklós Engem foglalkoztat a halál utáni élet. Szerintem sokan örülnének, ha kérhetnék az áthelyezésüket, mert akkor találkozhatnának a példaképeikkel. Például egy kommunista érzületű ember biztos szívesen időzne a szovjet mennyországban Brezsnyevvel és Andropovval. Egy énekes meg, akinek mondjuk Karel Gott volt a kedvence, szívesen választaná a csehszlovák mennyországot. Látod, nem feltétlen választaná mindenki a nyugati blokkot. Természetesen arra is számtalan példát tudnék hozni.

Laci Azért ne vessük el egy közös nemzetközi mennyország lehetőségét sem.

Miklós A világért se.

Laci És nem tudhatjuk, hogy Karel Gott vagy a kommunista politikusok nem a pokolra jutottak-e.

Miklós Irtózom már magától a szótól is.

Laci Úgy érzem, jót tenne neked egy kis pihenés. Nem akarod, hogy valaki átvegye tőled a műsort?

Miklós Semmiképpen sem. Ha adásban vagyok, legalább nem a saját problémáimon rágódok.

Laci A hit erőt ad.

Miklós De kételyeket is ébreszt.

Laci Te kételkedsz Istenben?

Miklós Istenben nem. Magamban. Nem értem, miért szorongok ennyit.

Laci Te vagy az utolsó, akiről ezt feltételeztem volna. Olyan töretlen önbizalommal haladsz előre és egy ország imád a tévé jóvoltából. Sugárzik belőled a nyugalom és az optimizmus.

Miklós Örülök, ha a képernyőről még ez sugárzik.

Laci Szólj, ha tudunk valamiben segíteni. Imádkozunk érted.

Miklós Köszönöm.

Laci Dicsértessék a Jézus Krisztus.

Miklós Mindörökké, Ámen.

1. *jelenet*

*Webcam sex csatorna*

Kevin Mi van, ma is folytatod nemzeti sportunkat, a siránkozást?

Miklós Miből gondolod?

Kevin Ha be vagy indulva, azzal kezded, hogy „Úristen, alig bírtam nélküled.” Ha meg búval baszott vagy, akkor „Hiányzott a hangod.” – mint egy kibaszott királylány.

Miklós Egyre nehezebben bírom.

Kevin Mit?

Miklós A terheket.

Kevin Az adót? Most asziszem, nem kell fizetni. Meg kő gazdag vagy, nem?

Miklós Nem az adóról beszélek.

Kevin Oké.

Miklós A járvány az oka.

Kevin Pozitív lettél, bazmeg? Az öreg faszikra pedig elég veszélyes.

Miklós Nem lettem pozitív. Ki sem teszem a lábam. Mégis rettegek, hogy elkapom.

Kevin Saját magadtól nem fogod.

Miklós Tudom, de nagyon félek a haláltól. Te nem tudod véletlen, milyen halottnak lenni?

Kevin Szar.

Miklós Honnan tudod?

Kevin Nem tudom, csak gondolom. Amúgy meg ilyen idióta kérdés kinek jut eszébe?

Miklós Rosszul hat rám a bezártság. Megszólalt a lelkiismeretem.

Kevin Beszedtél valamit?

Miklós Mondom, hogy a bezártságtól van. Itt vagy te, például – meg itt van a hivatásom. Azt sem tudom, melyik kezembe harapjak.

Kevin Te tényleg be vagy állva.

Miklós Nem élek drogokkal.

Kevin Csak iszol, mi?

Miklós Igen.

Kevin Alkoholista vagy?

Miklós Nem vagyok alkoholista, csak mindig iszom.

Kevin Látom, megint humorodnál vagy.

Miklós Épp ellenkezőleg. Ez az igazság. Ital nélkül eddig sem húztam volna. Az alkohol tompítja a hangokat. De most már semmi nem segít. Tegnap este ledöntöttem egy üveg wiskey-t – és semmi. Ugyanolyan szürke minden. Te vagy az egyetlen fény az életemben, de már veled sem megy úgy, mint eleinte.

Kevin Hát, az kurva isten.

Miklós Isten nevét a szádra hiába ne vedd!

Kevin Mi vagy te – pap?

Miklós Az.

Kevin Bazmeg, te pap vagy? Azt hittem, meleg.

Miklós Az, hogy meleg vagyok, nem a hivatásom, hanem a szexuális orientációm.

Kevin Na, így már minden világos.

Miklós Mi?

Kevin A sok rinyálás.

Miklós Ne haragudj. Nem lett volna szabad elmondanom. De belepusztulok a titkolózásba. Az embert a lelke mélyén bántja, hogy egy disznó.

Kevin Beszarok.

Miklós Érted már, miért rettegek annyira? Az a sok hazugság, képmutatás… Hogy pap létemre luxuscikkekkel veszem körbe magamat, hogy orruknál fogva vezetem a híveket, hogy mértéktelenül iszok és hódolok a kulináris élvezeteknek – a fiatal fiúkról nem is beszélve. Érted? Ha meghalok, a pokolra jutok. A pokolra… *(Zokog.)*

Kevin *(döbbenten)* Ekkora egy beteg állatot…

Miklós *(könyörgőn)* Kevin, én imádkoztam kettőnkért.

Kevin Az vagy – egy beteg állat. De hát mindig a szaros tehén csapkod a farkával.

Miklós *(könyörgőn)* Kevin, hallgass meg. Még többet imádkozok, jó?

Kevin Ez hülye.

Miklós *(sírva)* Pater noster, qui es in caelis…

Kevin Nem tudok olaszul, bazmeg. De kurva isten, hogy engem nem látsz többet. *(Bontja a kapcsolatot.)*

Miklós *(sírva)* …sanctificetur nomen tuum,

adveniat regnum tuum,

fiat voluntas tua sicut in caelo et in terra.

Panem nostrum quotidianum da nobis hodie.

Et dimitte nobis debita nostra,

sicut et nos dimittimus debitoribus nostris,

et ne nos inducas in tentationem,

sed libera nos a malo. Amen.

*Sötét.*

2020